b"\n_START_ARTICLE_\nJanez Beden\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nBogoslovje je \xc5\xa1tudiral v Ljubljani in bil 1801 posve\xc4\x8den. Kaplanoval je v Kranju do 1803, v Cerknici do 1808, bil vikar v Logatcu do konca 1813, \xc5\xbeupnik pri sv. Petru v Ljubljani do 1836, ter nazadnje do smrti dekan v Kranju. Od 1826 je bil tudi izpra\xc5\xa1evalni komisar na gimnaziji in v modroslovju v Ljubljani. Leta 1829 je zgradil pri cerkvi Sv. Petra v Ljubljani s prihranki iz teko\xc4\x8dih cerkvenih dohodkov hi\xc5\xa1o za orglavca in \xc5\xa1olo. Deloval je tudi na podro\xc4\x8dju cerkvenega slovstva. Leta 1825 je priredil delo nem\xc5\xa1kega avgu\xc5\xa1tinca T. Kemp\xc4\x8dana Hojo k' nebesom, 1826 je izdal v 4. natisu Klementinijev janzenisti\xc4\x8dni Sveti kri\xc5\xbeovi pot. Medtem ko gre tukaj samo za novi izdaji, ki tudi v jezikovnem oziru ne pomenita napredka, je izdal v nem\xc5\xa1kem jeziku spis G\xc3\xb6ttl. Anstalten zur Beseligung der Menschen u. ihre Vollendung durch Jesum (Ljubljana, 1828), ki je samostojen in pri\xc4\x8da o pi\xc5\xa1\xc4\x8devi izredni biblijski zverziranosti."